CEN ไฟเขียว UWC เข้าซื้อหุ้น DIMET จำนวน 125,635,166 หุ้น
CEN ไฟเขียว UWC เข้าซื้อหุ้น DIMET จำนวน 125,635,166 หุ้น ในราคาหุ้นละ 3.60 บาท
20 ก.ค. 2558

บริษัท แคปปิทอล เอ็นจิเนียริ่ง เน็ตเวิร์ค จำกัด (มหาชน) หรือ CEN ระบุว่า ที่ประชุมบริษัทอนุมัติให้บริษัท เอื้อวิทยา จำกัด (มหาชน) หรือ UWC ทำคำเสนอซื้อหุ้นสามัญบางส่วนของ บริษัท ไดเมท (สยาม) จำกัด (มหาชน) หรือ DIMET กำหนดผู้ทำคำเสนอซื้อบริษัท เอื้อวิทยา จำกัด (มหาชน) และนายนิธิศ ศิลมัฐ
โดยที่ประชุมคณะกรรมการบริษัท ครั้งที่ 3/2558 และกำหนดวันประชุมวิสามัญ ครั้งที่ 1/2558 ของบริษัท ไดเมท (สยาม) จำกัด (มหาชน) หรือ DIMETพิจารณาอนุมัติการทำคำเสนอซื้อหุ้นบางส่วนของบริษัท โดย บริษัท เอื้อวิทยา จำกัด (มหาชน) ร่วมกับ นายนิธิศ ศิลมัฐ
สำหรับรายละเอียดเบื้องต้น มีดังนี้ UWC และ นายนิธิศ ศิลมัฐ มีความประสงค์จะเข้าลงทุนในบริษัทผ่านการทำคำเสนอซื้อหุ้นบางส่วนต่อผู้ถือหุ้นของบริษัท ในจำนวน125,635,166 หุ้น หรือคิดเป็นร้อยละ 49.00 ของทุนชำระแล้วของบริษัท โดยแบ่งคนละกึ่งหนึ่ง คิดเป็นจำนวน62,817,583 หุ้น หรือคิดเป็นร้อยละ 24.50 ของทุนชำระแล้วของบริษัท ในราคาหุ้นละ 3.60 บาท
ภายใต้เงื่อนไขต่างๆ ดังนี้
–    ที่ประชุมผู้ถือหุ้นของบริษัทมีมติอนุมัติให้ UWC และ นายนิธิศ ศิลมัฐ เข้าทำคำเสนอซื้อหุ้นบางส่วน(Partial Tender Offer)
–    สำนักงานคณะกรรมการกำกับหลักทรัพย์และตลาดหลักทรัพย์อนุมัติคำขอผ่อนผันการทำคำเสนอซื้อหุ้นบางส่วนของ UWC และ นายนิธิศ ศิลมัฐ
–    ในกรณีที่มีผู้ถือหุ้นของบริษัทแสดงเจตนาเสนอขายหุ้นมากกว่า 125,635,166 หุ้น UWC และ นายนิธิศ ศิลมัฐ จะรับซื้อหุ้นเพียงจำนวน 125,635,166 หุ้นโดยจะจัดสรรการซื้อหุ้นดังกล่าวตามสัดส่วนการเสนอขายหุ้นของผู้ถือหุ้นแต่ละราย (Pro-Rate)
อนึ่ง ภายหลังการเข้าถือหุ้นผ่านการทำคำเสนอซื้อข้างต้น UWC และ นายนิธิศ ศิลมัฐ มีวัตถุประสงค์จะสนับสนุนการดำเนินงานของผู้บริหารเดิมโดยใช้เครือข่ายพันธมิตรช่วยสนับสนุนการดำเนินงานของบริษัท และจะส่งตัวแทนของตนเข้าร่วมเป็นกรรมการและกรรมการบริหารของบริษัทและไม่ประสงค์จะเปลี่ยนแปลงนโยบายจ่ายเงินปันผลของบริษัทหรือเพิกถอนกิจการออกจากการเป็นบริษัทจดทะเบียนในตลาดหลักทรัพย์แห่งประเทศไทย